Source: http://www.ske.sk/home/potrebujem-vymoct-peniaze/
Timestamp: 2017-09-21 03:06:35+00:00

Document:
Slovenská komora exekútorov » Potrebujem vymôcť peniaze!
Pozastavenie výkonu ExÚ
Potrebujem vymôcť peniaze!
V postavení veriteľa sa môžete ocitnúť veľmi jednoducho: požičiate niekomu peniaze a on vám ich nevracia; prenajímate byt a namiesto platieb dohodnutého nájomného stále len počúvate výhovorky, prečo nájomníci nemajú peniaze. Ak ste stratili trpezlivosť, súdny exekútor je konečnou inštanciou, ktorá vám môže pomôcť.
Treba si uvedomiť, že dlžobu je potrebné začať vymáhať čím skôr a nečakať, kedy narastie do závratných výšok, ktoré môžu prekročiť majetok dlžníka. Čím dlhšie budete váhať, o to viac peňazí nakoniec môžete prísť.
Ak chcete účinne vymôcť svoje peniaze, je nevyhnutná postupnosť viacerých krokov.
Obráťte sa na súd
Ak ste sa s dlžníkom nedohodli a rozhodli ste sa svoje peniaze vymáhať, musíte najprv vykonať príslušné kroky na súde.
Predtým, ako začne konať exekútor, musíte vy vykonať príslušné kroky na súde. Znamená to, že po zlyhaní všetkých pokusov o dohodu s dlžníkom naňho podáte žalobu. Okrem dlhu môžete požadovať aj úrok z omeškania. Súd potom rozhodne, koľko vám spolu dlžník musí zaplatiť a v akej lehote.
Ak dlžník určenú lehotu nedodrží, stáva sa rozhodnutie súdu tazvaným vykonateľným exekučným titulom. Vtedy podáte návrh na vykonanie exekúcie niektorému zo súdnych exekútorov. Vybrať si môžete ktoréhokoľvek exekútora zo zoznamu, ktorý nájdete tu. (preklik na zoznam exekútorov)
Podajte návrh na vykonanie exekúcie
Ak máte v rukách vykonateľný exekučný titul, vyberiete si súdneho exekútora a podáte návrh na vykonanie exekúcie.
Návrh, ktorý podáte vám vybranému exekútorovi, musí obsahovať tieto náležitosti:
meno a sídlo exekútora, ktorému je určený
kto návrh robí, ktorej veci sa týka, čo sleduje
označenie účastníkov konania, teda oprávneného (to je veriteľ, čiže vy) a povinného (dlžníka) pomocou mena, priezviska, bydliska, štátneho občianstva, ak je účastníkom fyzická osoba
v prípade právnickej osoby treba uviesť názov alebo obchodné meno, sídlo a identifikačné číslo
presné označenie exekučného titulu a vymedzenie vymáhaného nároku vrátane príslušenstva a trov predchádzajúceho konania
dátum a váš podpis
Súčasťou návrhu môže, ale nemusí byť aj spôsob, akým sa má exekúcia vykonať.
Návrh predložíte v troch vyhotoveniach, priložíte k nemu aj rovnopis exekučného titulu spolu s doložkou o vykonateľnosti a vyhlásenie, že váš dlžník nesplnil to, čo mu uložil súd. Podrobnosti nájdete v paragrafoch 38, 39 a 40 Zákona o súdnych exekútoroch a exekučnej činnosti (prekliky na Exekučný poriadok, ktorý treba pridať do dokumentov). Paragraf 41 zasa určuje, na podklade čoho môže byť vedená exekúcia v skratke exekučné tituly.
Ak bude váš návrh nesprávny, neúplny alebo nezrozumiteľný, exekútor vás vyzve, aby ste ho opravili alebo doplnili v lehote, ktorú určí a ktorá nesmie byť kratšia ako desať dní. Poučí vás aj o tom, ako treba opravu alebo doplnenie urobiť. Vždy je však lepšie poradiť sa najlepšie s exekútorom vopred.
Začne sa exekučné konanie
Súdny exekútor sa po obdržaní vášho návrhu na začatie exekúcie musí obrátiť opäť na súd a požiadať ho o poverenie na vykonanie exekúcie.
Exekučné konanie sa začína dňom, keď súdny exekútor dostal váš návrh na začatie exekúcie. Samotnú exekúciu však môže začať vykonávať, až keď dostane od súdu poverenie na jej vykonanie.
Exekútor sa teda po vašom návrhu alebo jeho doplnení obráti do pätnástich dní na súd a požiada ho o udelenie poverenia na vykonanie exekúcie. Súd počas ďalších pätnástich dní (okrem výnimiek ustanovených v paragrafe 44 – preklik na Exekučný poriadok, ktorý treba pridať do dokumentov) písomne poverí exekútora, aby vykonal exekúciu.
Po udelení poverenia súdom vás i dlžníka exekútor upovedomí o začatí exekúcie, prípadne o spôsobe jej vykonania a predbežných trovách exekúcie.
Potom je už vymáhanie pohľadávky v rukách exekútora. Ak sa však dlžník zrazu „spamätá“ a doručí peniaze priamo vám, ihneď exekútorovi oznámte, koľko finančných prostriedkov a kedy ste prevzali. Ak to neurobíte, môžete znášať trovy exekútora v čase medzi prijatím peňazí a vaším oneskoreným oznámením.
Prijaté alebo vymožené prostriedky dlžníka sa podľa zákona použijú v tomto poradí:
najprv sa uhradia trovy exekútora, najviac však do výšky 24 percent z prostriedkov od dlžníka
potom sa hradí istina vymáhanej pohľadávky, teda dlhu
po jej uhradení príde na rad príslušenstvo pohľadávky, ktoré vám priznali v exekučnom titule
a napokon vaše trovy ako oprávneného
Nie ste s prácou exekútora spokojný?
Pokiaľ s prácou vami vybraného exekútora nebudete spokojný, môžete kedykoľvek v priebehu exekučného konania aj bez uvedenia dôvodu podať na príslušný okresný súd návrh na zmenu exekútora. Súd o nej rozhodne do tridsiatich dní od doručenia vášho návrhu.
V minulosti sa, bohužiaľ, stali prípady, keď nepoctivý exekútor prijal od dlžníka peniaze, ale neodovzdal ich veriteľovi. Aby sa zamedzilo takémuto konaniu, platí od 1. novembra 2013 novela Zákona o súdnych exekútoroch a exekučnej činnosti (Preklik na exekučný poriadok, ktorý treba doplniť do dokumentov), na ktorej sa podieľala aj Slovenská komora exekútorov. V súčasnosti je exekútor povinný poukázať vám ako veriteľovi peniaze bezodkladne, najneskôr však do 14 dní od ich prijatia, pokiaľ ste sa písomne nedohodli inak. Lehota však v dohode nesmie byť dlhšia ako 90 dní, inak je takáto dohoda medzi vami a exekútorom neplatná. Podrobnosti nájdete v paragrafe 36 spomenutého zákona.
Ak by exekútor porušil túto svoju povinnosť, dopustil by sa závažného disciplinárneho previnenia. Vy sa môžete obrátiť na súd, ktorý mu môže nariadiť, aby vám peniaze vyplatil do troch dní od právoplatnosti tohto rozhodnutia.
Zbavuje sa dlžník majetku?
Niektorí dlžníci sa namiesto vyrovnania svojich dlhov snažia rôznymi cestami zbaviť sa majetku, aby mu po právnej stránke nič nepatrilo.
Exekútor v upovedomení o začiatku exekúcie zakáže vášmu dlžníkovi, aby odo dňa doručenia nakladal so svojím majetkom, ktorý podlieha exekúcii, s výnimkou prípadu, ak by sa tým mal uhradiť jeho dlh. Je však možné, že dlžník s exekúciou počítal a preto sa „preventívne“ zbavil majetku vopred. Jedným z takýchto spôsobov môže byť napríklad darovacia zmluva, ktorou niekomu daruje svoj dom či byt.
Je preto dobré vedieť, že takéto darovanie môžete napadnúť na príslušnom súde žalobou iba vy ako veriteľ, exekútor to urobiť nemôže. Odporovacia lehota je tri roky – ak do tohto času pred začatím exekúcie dlžník svoj majetok niekomu daroval, môžete sa obrátiť na súd.
Archív príspevkov Vyberte mesiac september 2017 júl 2017 jún 2017 máj 2017 apríl 2017 marec 2017 február 2017 január 2017 december 2016 november 2016 september 2016 august 2016 júl 2016 jún 2016 máj 2016 apríl 2016 január 2016 december 2015 november 2015 október 2015 september 2015 august 2015 júl 2015 jún 2015 máj 2015 apríl 2015 marec 2015 február 2015 január 2015 december 2014 október 2014 september 2014 august 2014 júl 2014 jún 2014 máj 2014 apríl 2014 marec 2014 február 2014 december 2013 november 2013 október 2013 august 2013 február 2013

References: súd

 Súd 
 súd 
 súd 
 Súd 
 súd 
 Súd